JEGYZŐKÖNYV
Készült 2018-05-07-én a Sóskúti Víziközmű-társulat Küldöttgyűlésén, 2038 Sóskút Szabadságtér 1. sz. alatt

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve): 
INTÉZŐ BIZOTTSÁG:

Jónás József, König Ferenc, Kuzselné Schóber Ágnes, 




Pluhár András, Demeter Tamás
ELLENŐRZŐ BIZOTTSÁG:
Bereczkiné Ulehla Anna, Kalmárné Farkas Magdolna, Mészáros József
KÜLDÖTT TAGOK:
Ábel Julianna, Ottinger László, Stöckler Tibor, Papp Istvánné
Napirendi pontok:

1. A 2017. éves beszámoló és mérleg  elfogadása

2. A 2018. évi üzleti terv elfogadása
3. Egyebek

Jónás József, az Intéző Bizottság elnöke köszönti a megjelenteket, megállapítja, hogy a küldöttgyűlés határozatképes. Megnyitja a gyűlést, felkéri Kulcsár Mártát a jegyzőkönyv vezetésére és Kuzselné Schóber Ágnest a jegyzőkönyv hitelesítésére, ismerteti a Küldöttgyűlés napirendi pontjait, és szavazásra teszi fel azokat.

A Küldöttgyűlés a javasolt napirendi pontokat, a jegyzőkönyvvezető és a hitelesítő személyét elfogadta, egyhangúan megszavazta.

Jónás József: Tájékoztatja a megjelenteket arról, hogy a 2017. évi terv és tény adatokkal kapcsolatos beszámoló, valamint a 2018. évi terv adatok kiküldése mindenki részére megtörtént. Az Ellenőrző Bizottság elvégezte a 2017. pénzügyi időszak ellenőrzését és elkészítette ezzel kapcsolatos beszámolóját, amely a Küldöttgyűlés tagjainak szintén megküldésre került. 
Rátér az első napirendi pontra, röviden ismerteti a beszámoló bevételi és költség oldalait, kiemelve azokat a sorokat, ahol a tervekhez képest eltérések vannak. A bevételi oldal jóval magasabb lett a tervezettnél, ugyanis a lakástakarék pénztári szerződések futamidő végén történő kiutalásainak összege, tavaly 148,3 millió volt, ami jóval több a tervadatnál. A tervezésnél óvatosak voltunk a tekintetben, hogy évvégéig valóban befolyik-e a Fundamentától a lejáró szerződések utáni kifizetési összegek. 
A kötelezettségek kimutatása az előző évekhez hasonlóan került  kimutatásra, az átvitel 2018-ra sorban szereplő összeg a 2017. december 31-ig át nem utalt Fundamenta és OTP kötelezettség, ami kizárólag az előző évek előrefizetéseiből, valamint a 2017. december 20-a utáni befizetésekből, ezen befizetések alapján kalkulált kötelezettségekből tevődik össze. A kiadások oldalán a 8. sorban lévő kötelezettség kivezetés azon kötelezettségek összegét tartalmazza, amelyek előrefizetésekből adódtak össze, ezért nem lett továbbutalva a Fundamenta vagy OTP Bank felé, az adott szerződéseket pedig időközben, többnyire ingatlaneladás miatt megszüntették. Ezekben az esetekben az adott ingatlanra vonatkozó érdekeltségi hozzájárulás részét képezik a kivezetett kötelezettségek, amikhez hozzáadódnak a Fundamenta visszautalásai és az új ingatlantulajdonosok befizetései.

A beszámoló költség oldalát nézve, összességében nem történt olyan rendkívüli esemény, ami a tervezett költségeket növelte volna, azaz a tervezetten belül tudtunk maradni.
A 2017. szeptember 25-i küldöttgyűlésen meghozott 4/2017 sz. határozat alapján az Önkormányzat számlájára átutaltunk 10 millió forintot, ami elkülönítésre került az önkormányzat Vízügyi Építési Alapba (VÉA) alszámláján, és csak a megépült szennyvízhálózat és szennyvíztelep felújításaira, pótlásaira, továbbfejlesztéseire használható fel. 
Az Ellenőrző Bizottság kérésére, a betétek nyilvántartásánál a 2017. évi beszámoló 20. sorában a lekötött betétek alatt, külön soron látható a tagok által, érdekeltségi egységenként befizetett működési költségre fordítható összeg.

Jónás József: Felteszi a kérdést, hogy van-e kérdés, hozzászólás akár a beszámolóval, akár az Ellenőrző Bizottság jegyzőkönyvében foglaltakkal kapcsolatosan?

Jónás József: Más hozzászólás nem volt, szavazásra teszi fel, a 2017. évi beszámoló és eredmény kimutatás elfogadását.

A Küldöttgyűlés 12 Igen szavazattal egyhangúan elfogadta a 2017. évi beszámolót, mérleget és eredmény kimutatást.

7/2018. sz. határozat:  

„A Küldöttgyűlés elfogadja a beterjesztett 2017. évi üzleti beszámolót, eredmény kimutatást és annak mellékleteit.”  

Jónás József: Rátér a második napirendi pontra, a 2018. évi üzleti tervvel kapcsolatban tájékoztatja a megjelenteket, hogy a bevételek tervezésénél a lakás takarékpénztári szerződéssel rendelkező hátralékos tagok befizetéseit vette figyelembe, a 2018. első negyedévében teljesített befizetések alapján, kiegészítve a folyamatos részletfizetők (új ingatlantulajdonosok) befizetéseivel és a várható Fundamenta és OTP visszautalásokkal, valamint azzal a ténnyel, hogy a befizetések határideje idén júniusban lejár. Ezt követően csak az egyösszegű befizetések és a hátralékosok befizetései szerepelnek majd a bevételi oldalon. A Fundamenta és OTP LTP kötelezettségeket a befizetések arányában terveztem, valamint a 2017. évről áthúzódó kötelezettségeket is feltüntettem, a kötelezettségek átutalása az OTP és Fundamenta felé teljes mértékű teljesítésével, itt szintén csak a hátralékos befizetők miatt keletkeztek a kötelezettségek a Fundamenta és OTP felé. A működési kiadásokba az előre látható, tervezhető szükséges kiadások kerültek. A tervezett banki záró egyenlegünk összege változhat annak függvényében, hogy az OTP és a Fundamenta a lakástakarék pénztári szerződések megszüntetését követően milyen mértékben teljesíti a kiutalásokat. A szerződések megszüntetését követően, a kiutalási idő három hónap. A meglévő lakástakarék pénztári szerződések futamideje változó, egyrészt a megtakarítások kezdete szerint (többnyire 2009. december 01.), valamint a teljesített befizetések szerint.

A Küldöttgyűlés 6/2018. sz. határozata alapján a társulatnál kezelt, az érdekeltségi hozzájárulásokból befolyt összegből 100 M Ft-ot utalunk át az önkormányzat részére az általa bemutatott, a szennyvízcsatorna beruházással kapcsolatban felmerült összes nem támogatott költségének az utólagos finanszírozására átadott pénzeszközként.  

Jónás József: Mivel nincs más hozzászólás, szavazásra teszi fel a 2018-es év üzleti tervének elfogadását.

A Küldöttgyűlés 12  Igen szavazattal egyhangúan elfogadta a 2018. évi üzleti tervet.

8/2018. sz. határozat:  

„A Küldöttgyűlés elfogadja a beterjesztett 2018. évi üzleti tervet.”

Jónás József: Felteszi a kérdést, hogy a megjelentek közül van-e valakinek kérdése amit itt meg lehetne vitatni, egyéb napirendi pontok alatt, egyébként az Ellenőrző Bizottság által a beszámolójában írásban felvetett kérdéseket fogjuk megvitatni, illetve ahol szükséges, ott határozatokat is hozhatunk. Az Ellenőrző Bizottság javasolta a 2017. év üzleti beszámolójának és a 2018. év üzleti tervének elfogadását és egyben kérték az alábbi észrevételeik megtárgyalását a küldöttgyűléstől. Ezeket az általuk feltüntetett sorendben megvitatjuk, ahol szükséges, ott határozatokat hozunk.
Egyik észrevétele a Bizottságnak, a könyvelői díj számlázásával kapcsolatos, kérik hogy, havonta történő folyamatos számlázásra kerüljön sor, tekintettel arra, hogy a 2017. esztendőben erre csak fél évente került sor. A csúszások miatt nehezen követhető, hogy pontosan mely időszak könyvelési díjtétele került egy adott időszakban leszámlázásra, továbbá az egyes kifizetések fennmaradó részletei minden esetben átkerülnek a következő üzleti évbe. Ezen elv alkalmazása a végelszámoláskor jelenthet majd nehézséget. Amennyiben egyetértetek, javaslom, hogy könyvelőnket levélben figyelmeztessük a rendszeres számlázásra.
A jelenlévők ezzel egyetértettek.

Jónás József: A következő pontban kérik, hogy a felszólító levek kiküldésére a korábbi évek gyakorlatához hasonlóan, a 2018. esztendőben is kerüljön sor. Ez szintén rendben van, a májusi befizetéseket követően kerülnek kiküldésre a felszólító levelek. 
A harmadik és a negyedik pont részben összefügg egymással.

A harmadik pontban kifogásolják, hogy még nem született döntés és egységes fellépés az elmaradt rákötések vonatkozásában, melyet illetően javasolják a 2018. december 31-i végső határidő meghatározását. A rákötések megvalósulásának érdekében, történjen lépés a talajterhelési díjak kivetésének vonatkozásában. Ezzel kapcsolatban hozhatunk egy határozatot, felkérjük a Jegyző urat, hogy tegye meg az ezzel kapcsolatos intézkedéseket, ez ugyanis jegyzői hatáskör. Hivatalból lekérheti a szolgáltatónál azokat a nyilvántartásokat, amelyekből kiderül, hogy kik azok, akik vízfogyasztók, de nem csatlakoztak rá a szennyvízhálózatra. A talajterhelési díj jelenleg jogszabályban meghatározott összege 3.600 Ft/m3
Mészáros József: Itt fontos megemlíteni, hogy a képviselő testület az elmúlt esztendőben már megalkotta és elfogadta azt a határozatot, amely lehetővé teszi azon sóskúti lakosok esetében a talajterhelési díjmentességet, akik hátrányos helyzetük miatt, vagy a folyó víz ingatlanon belüli kiépítettségének hiánya miatt nem tudnak rácsatlakozni a rendszerre. Esetükben a mentességet kérelmezni kell az önkormányzatnál.

Jónás József: Amennyiben nincs más hozzászólás, szavazásra teszi fel az alábbi határozatot:

Felkérjük a Jegyző urat, hogy a talajterhelési díjak kivetésére tegye meg a szükséges lépéseket.

A Küldöttgyűlés 12  Igen szavazattal egyhangúan elfogadta az alábbi határozatot:

9/2018. sz. határozat:  

„A Küldöttgyűlés felkéri Újházi Miklós jegyző urat, hogy a talajterhelési díjak kivetéséhez tegye meg a szükséges lépéseket, intézkedéseket lehetőleg mielőbb, még 2018-ban.
Jónás József: A következő észrevétel, hogy az Önkormányzat által korábban jelzett, pontosításokkal kiegészített véglegesített kimutatást a csatorna beruházással kapcsolatban felmerült költségekről az ellenőrzés időpontjáig még nem kaptuk kézhez, és egyben az ellenőrző bizottság az ellenőrzés során megállapította (2018.05.03.), hogy a Sóskúti Viziközmű Társulat 2018. február 19-én meghozott 6/2018. sz. határozata értelmében, a 100.000.000 Ft-os összeg Önkormányzat részére történő átutalására még nem került sor.

König Ferenc: Készül a kimutatás a már felmerült költségekről, meg persze lesz egy végelszámolás is, ezeket át fogjuk adni a társulatnak.

Jónás József: Amint bármilyen fejlemény történik az ügyben, természetesen értesíteni fogjuk a küldötteket és a bizottságokat, ezzel kapcsolatban most egyelőre ennyit tehetünk, határozatot, megerősítő határozatot is hoztunk már.

Jónás József: A következő felvetés, hogy a 2018. február 19-én, a társulat egyes bizottságaiban történt tisztségviselői változások bejegyzése megtörtént-e? Ez még nem történt meg, időhiány miatt nem sikerült időpontot egyeztetni az ügyvéddel, igyekszem ezt a közeljövőben pótolni.
Jónás József: Ennél a pontnál, felkérik az ügyvezetést arra, hogy a Sóskúti Viziközmű Társulat teljes időszakára vonatkozóan kerüljön elkészítésre egy kimutatás, amely a „közösségi pénzalap” tekintetében, tartalmazza a tényleges bevételeket és kiadásokat.

Egy ilyen kimutatás része lesz az idei beszámolónak és tervnek, egyéb kimutatást is el tudunk készíteni, a szükséges adatok, kimutatások rendelkezésre állnak. Ezzel kapcsolatban úgy gondolom, nem kell határozatot hozni.
Mészáros József: A társulat minden esztendőben készít részletes terv és tény adatokat, azonban ezen információk összesített, együttes bemutatása is szükséges a teljes projekt időszakára vonatkozóan. Az átláthatóság érdekében, be kell mutatnunk a lakosság részére, hogy mire került felhasználásra az általuk befizetett összeg, különösen a működési költségek vonatkozásában. 2017. december 31-ig bezárólag 53,8 M Ft működési költség beszedés történt, amelyből 29,6 M Ft felhasználására került sor.   

Jónás József: Az utolsó pontban, a pontos tájékoztatás és az egységes kezelés érdekében, kérik annak meghatározását, hogy az új ingatlanok, a jelenleg csatlakozni szándékozók esetében milyen befizetési költség terheli az ingatlan tulajdonosát. A döntésről határozat meghozatala szükséges.

Azt gondolom, hogy a 340.000,- Ft / érdekeltségi egység (ingatlan) maradhatna, a továbbiakban nem látom szükségességét a további 15.000,-Ft/éves emelésekre. Amennyiben nincs más javaslat, hozhatunk egy határozatot, amely alapján az érdekeltségi hozzájárulás mértéke érdekeltségi egységenként 340.000,- forint marad, a Társulat megszűnéséig, ezt követően majd az Önkormányzat rendelkezik.

Mészáros József: Azért is fontos az ingatlanok szerinti pontos érdekeltségi hozzájárulás meghatározása, mert az ellenőrzés során sajátos az egyes tulajdonosok hozzáállása a befizetendő összeghez. Van, aki a korábban az induláskor meghatározott 295.000 Ft összeget kívánja csak befizetni, azonban a kezdetek óta már volt olyan küldöttgyűlési határozat, amely alapján az elmúlt évek alatt, az egységnyi csatlakozási díj összege változott. Az egységes és igazságos befizetések érdekében, az eltérő összeget fizetők esetében szintén felszólítás megküldése szükséges.

Jónás József: Amennyiben nincs más hozzászólás, szavazásra teszi fel az alábbi határozatot:

Az érdekeltségi hozzájárulás egységnyi összege 340.000,-Ft  a társulat megszűnéséig.
A Küldöttgyűlés 12  Igen szavazattal egyhangúan elfogadta az alábbi határozatot:
10/2018. sz. határozat:  

„A szennyvízcsatorna beruházáshoz való érdekeltségi hozzájárulás mértéke érdekeltségi egységenként 340.000,- Ft a társulat megszűnéséig.”
Jónás József: Egy megerősítő határozatot hozhatnánk, azon ingatlanok tekintetében, amelyek a beruházás ideje alatt nem csatlakozhattak a szennyvízhálózatra, mert pl. külterületen helyezkednek el, műszaki akadálya viszont nincs a rákötésnek. Amennyiben ezzel egyetértetek vagy nincs más javaslat, szavazásra teszem fel.
König Ferenc: Amennyiben segítséget jelent az érintett ingatlantulajdonosoknak, részletfizetést biztosíthatunk, lakástakarék pénztári szerződések megkötésére ugyan már nincs lehetőség, de havi 10.000,- forintos részletekben 34 hónap alatt kellene kifizetni és nem egy összegben.

Mészáros József: Ez fontos lehet a Wesselényi utcai ingatlanok vonatkozásában, ahol egyébként a képviselő testület előző ülésén meghozott határozata értelmében az érintett ingatlan tulajdonosok, az Önkormányzat által levélben megkeresésre kerülnek és 2019. december 31-ig lehetőséget biztosítunk számukra az utcában található közművekre történő rácsatlakozás tekintetében. A részletfizetések esetében, szintén fontos lesz az ingatlanok szerinti nyilvántartás pontos vezetésére.
König Ferenc: Ezt követően megtörténik az út burkolatának a helyreállítása és előreláthatólag egy 10 éves időszakban nem lesz majd lehetőség annak felbontására.

A Küldöttgyűlés 12 Igen szavazattal egyhangúan elfogadta az alábbi határozatot:

11/2018. sz. határozat:  

„Azon külterületi ingatlanok tekintetében, ahol a szennyvízcsatorna hálózatra való rácsatlakozás a beruházás átadásáig nem volt lehetséges, az érdekeltségi hozzájárulás befizetése mellett utólag rácsatlakozhatnak a hálózatra. A beruházáshoz való hozzájárulás mértéke érdekeltségi ingatlanonként, 340.000,- Ft, 10.000,- Ft/hó 34 havi részletfizetés mellett.”

Amennyiben más kérdés nincs köszönöm, hogy megjelentek, a mai ülést berekesztem. 
 -kmf-
Jónás József
az Intéző Bizottság Elnöke 
A jegyzőkönyvet hitelesítette: Kuzselné Schóber Ágnes

